**OKTOBER – VINOTOK** 

Ko najavi se oktober, grozdek vsak je zrel in dober.

S trsov nas vesel pozdravlja,

kmet k trgatvi se pripravlja.

Grozdič je vse bolj rumen,

šipek vabi, kostanj, dren,

jurčki, turki, golobice,

sivke in dežnikarice.

Sode čisti kot za stavo,

da imel bo vino zdravo

za prijatelje, družino,

zase in za teto Lino.

Se škržatek v tla zarije,

da se pred snežinko skrije.

Veverica v duplo gre,

lastovke na jug lete.



 Nelda Štok-Vojska



**DEŽNIKI**

Dežniki so oblečeni v svilo

in druge fine tkanine.

A vse njihovo oblačilo

so mini krinoline.

Dež je dežnikom pravo

dežnikasto razvedrilo.

Tedaj se popno ti nad glavo

in jim lahko gledaš pod krilo.

Dežniki rastejo v dežju kot gobe:

eni so majhni, drugi veliki,

eni so prav, eni narobe,

a eni leteči dežniki.

V dežju se sprehajajo stari dežniki

z dežnikastimi otročički.

Od sile, kako se vso pot veliki

obregajo nad dežnički.



A pozabljivost je z leti

huda nadloga dežnikov.

Med najdenimi predmeti

ne najdejo svojih lastnikov.

 Niko Grafenauer